Țigările electronice sunt la fel de periculoase ca cele clasice. Ce au descoperit cercetătorii în urma unui studiu
Țigările electronice nu sunt atât de sigure pe cât s-ar putea crede - este concluzia unui studiu făcut de cercetătorii britanici.
Specialiștii au analizat mostre de celule din interiorul cavității bucale prelevate de la cei care preferă aceste dispozitive. Apoi le-au comparat cu cele de la fumătorii de țigări clasice.
În cazul ambelor grupuri, ADN-ul celulelor a prezentat modificări similare legate de riscul de a dezvolta cancer în viitor.
Studiul, primul de mare anvergură din acest domeniu, a implicat date de la patru mii de persoane și a analizat mostre de celule de la sute de fumători, inclusiv de la unii de ocazie.
"Deși consensul științific este că țigările electronice sunt mai sigure decât fumatul tutunului, nu putem presupune că utilizarea lor este complet sigură." - a transmis autoarea studiului.